Na podlagi 13. člena Zakona o športu (Uradni list RS, št. 29/17, 21/18-ZNOrg in 82/20), Resolucije Nacionalnega programa športa v Republiki Sloveniji za obdobje 2014 - 2023 (Uradni list RS, št. 26/14), Izvedbenega načrta Nacionalnega programa športa v Republiki Sloveniji za obdobje 2014 - 2023 in 18. člena Statuta Občine Sevnica (Uradni list RS, št. 46/15-UPB, 17/17 in 44/18) je Občinski svet Občine Sevnica na 27. redni seji dne 1.12.2021 sprejel

**LETNI PROGRAM ŠPORTA**

**V OBČINI SEVNICA ZA LETO 2022**

**1. UVOD**

S tem aktom se določi Letni program športa v Občini Sevnica za leto 2022.

Letni program šport (v nadaljevanju: LPŠ) predstavlja dokument, ki določa programe in področja športa, ki se sofinancirajo v posameznem koledarskem letu, opredeljuje naloge in smernice, ki prispevajo k uveljavitvi in razvoju športa ter določa obseg javnih sredstev, ki se zagotavljajo v proračunu lokalne skupnosti.

Z njim lokalna skupnost omogoča in soustvarja pogoje za razvoj športa, ki je v javnem interesu in se sofinancira iz javnih sredstev.

Šport je dejavnost, ki bogati kakovost posameznikovega življenja in zaradi svojih učinkov pomembno vpliva na družbo. Šport združuje ljudi in doseže vsakogar ne glede na starost ali socialno pripadnost. Ljudje se v veliko večino športnih dejavnosti vključujejo ljubiteljsko, določenim ljudem pa je šport tudi poklic. S športom se lahko ukvarjajo neorganizirano, lahko pa se združujejo v društvih ali drugih športnih organizacijah.

Občina bo podpirala vse športne panoge, ki že delujejo v občini, prav tako pa tudi vse športne aktivnosti, ki se na novo izvajajo tako formalne in kot neformalne skupine.

**2. ŠPORTNI PROGRAMI, FINANCIRANI PREKO JAVNEGA RAZPISA**

**Skupni obseg sredstev: 163.000,00 EUR**

Izvajalce LPŠ v lokalni skupnosti izbere pristojni organ lokalne skupnosti, na podlagi javnega razpisa. Na javni razpis, ki ga objavi Občina Sevnica v Uradnem listu RS, na spletni strani Občine Sevnica ter JZ KŠTM Sevnica, se lahko prijavijo vsi zainteresirani izvajalci programov športa. Podlaga za izbor programov športa je odlok, ki ureja sofinanciranje programov športa v Občini Sevnica, katerega sestavni del so tudi merila za vrednotenje programov športa. Po zaključku ocenjevanja vlog in določitve predloga sofinanciranja programov, bo z vsakim izbranim izvajalcem športnih programov sklenjena pogodba o sofinanciranju za leto 2022.

Z javnim razpisom za zbiranje predlogov programov, ki se bodo sofinancirali s proračunskimi sredstvi, bo zagotovljena možnost prijave vsem zainteresiranim izvajalcem in enakopravnost obravnave.

Višina sredstev znaša 163.000 EUR in je povečana za 40.000 EUR. Dodatna sredstva bodo namenjena za tekmovalni šport.

Izvajalci, ki lahko kandidirajo s programom:

* športna društva, ki so registrirana v Republiki Sloveniji in delujejo v Občini Sevnica,
* zveze športnih društev, ki jih ustanovijo športna društva s sedežem v Občini Sevnica,
* pravne osebe, ki so registrirane za opravljanje dejavnosti v športu in opravljajo nepridobitno dejavnost,
* zasebni športni delavci, ki so vpisani v razvid zasebnih športnih delavcev po Zakonu o športu in samostojno opravljajo delo v športu kot svojo izključno ali dopolnilno dejavnost,
* društva invalidov, ki so registrirana za opravljanje dejavnosti v športu,
* društva upokojencev, ki so registrirana za opravljanje dejavnosti v športu.

Izvajalci iz prejšnjega odstavka imajo pravico do sofinanciranja dejavnosti na vseh področjih športa, če izpolnjujejo naslednje pogoje:

* imajo sedež v Občini Sevnica,
* se pravočasno prijavijo na javni razpis za izbor izvajalcev LPŠ,
* imajo zagotovljene materialne in prostorske pogoje ter ustrezno izobražen in/ali usposobljen strokovni kader za opravljanje dela v športu,
* v obsegu predpisanega števila udeležencev v vadbeni skupini po tem odloku morajo biti v netekmovalne programe (prostočasna športna vzgoja otrok in mladine, športna vzgoja otrok in mladine s posebnimi potrebami, športna rekreacija, šport starejših, šport invalidov) vključeni samo občani občine, v tekmovalne programe (športna vzgoja otrok in mladine, usmerjenih v kakovostni in vrhunski šport, kakovostni šport, vrhunski šport, šport invalidov) pa vsaj 70% občanov občine, v nasprotnem primeru se program ne sofinancira,
* prijavljene programe izvajajo na območju Občine Sevnica,
* izvajajo športne programe, ki so predmet razpisa, najmanj 30 vadbenih tednov letno v obsegu vsaj 60 ur,
* imajo v skladu z lastnim temeljnim aktom urejeno evidenco članstva (športna društva, klubi in/ali zveze športnih društev) ter evidenco o udeležencih programov,
* občini redno posredujejo letna vsebinska in finančna poročila z vsemi potrebnimi prilogami na predpisanih obrazcih ter druge podatke, ki se nanašajo na izvajanje dejavnosti športa, in sicer najkasneje do 31.1. za preteklo leto.

Sofinancirali se bodo naslednji programi, in sicer v znesku od skupne vrednosti sredstev (163.000,00 EUR):

**1. NETEKMOVALNI ŠPORT ……………………………………………………. 31.500,00 EUR**

1.1. Prostočasna športna vzgoja otrok in mladine (prostočasna športna vzgoja predšolskih otrok, prostočasna športna vzgoja šoloobveznih otrok, prostočasna športna vzgoja mladine, obštudijske športne dejavnosti)

1.2. Športna vzgoja otrok in mladine s posebnimi potrebami

1.3. Šport invalidov

1.4. Športna rekreacija

1.5. Šport starejših

**2. TEKMOVALNI ŠPORT ……………………………………………………… 101.000,00 EUR**

2.1. Športna vzgoja otrok in mladine, usmerjenih v kakovostni in vrhunski šport

2.2. Kakovostni šport

2.3. Šport invalidov

**3. USPOSABLJANJE IN IZPOPOLNJEVANJE STROKOVNIH DELAVCEV V ŠPORTU ……………………………………………………………………………………….. 11.000,00 EUR**

**4. ORGANIZIRANOST V ŠPORTU ……………………………………………… 10.500,00 EUR**

4.1. Delovanje športnih zvez ……………………………………………………… 4.500,00 EUR

4.2. Delovanje društev ……………………………………………………………. 6.000,00 EUR

**5. ŠPORTNE PRIREDITVE ……………………………………………………….. 9.000,00 EUR**

5.1. Rekreativne prireditve …………………………………………………………. 4.000,00 EUR

5.2. Rekreativne občinske lige ……………………………………………………. 5.000,00 EUR

Predlagani programi bodo ovrednoteni na podlagi meril iz Odloka o sofinanciranju letnega programa športa v Občini Sevnica in Letnega programa športa v Občini Sevnica za leto 2022.

Aktualna vrednost točke za posamezno področje športa se določi tako, da se finančna sredstva za posamezno področje športa delijo z vsoto vseh točk, ki so jih za posamezno področje športa prejeli izbrani izvajalci LPŠ.

Z vsakim izvajalcem letnega programa športa, ki mu bo priznano sofinanciranje programov, bo sklenjena pogodba. V pogodbi se določi: vsebina in obseg programa, čas realizacije programa, pričakovani dosežki, obseg sredstev ter druge medsebojne pravice in obveznosti.

**3. SREDSTVA ZA IZVAJANJE ŠPORTNE DEJAVNOSTI KŠTM SEVNICA**

**Skupni obseg sredstev:** **234.513,00 EUR**

Občina Sevnica je kot ustanoviteljica KŠTM Sevnica dolžna zagotoviti sredstva za plače zaposlenih v zavodu na področju športa.

Zavod KŠTM upravlja z objekti, ki so v lasti Občine Sevnica. Na področju športa upravlja s Športno dvorano Sevnica, Športnim domom Sevnica, Bazenom Sevnica (upravljanje v imenu in za račun občine) in skate parkom. Za vse omenjene objekte Občina plačuje obratovalne stroške, in sicer ogrevanje, komunalne storitve, električno energijo, varovanje, zavarovalno premijo in druge operativne stroške. Športno dvorano Sevnica in Športni dom Sevnica koristijo predvsem društva in klubi za izvajanje treningov, tekem in za rekreacijo. V Športnem domu se oddaja v najem sejna soba in pisarne, tam pa redno obratuje tudi fitnes. V Športni dvorani se daje v najem klubski prostor, na bazenu pa prostor za gostinski lokal. Zavod skrbi za organizacijo in izvedbo raznih prireditev, dogodkov in programov.

Občina Sevnica bo v letu 2022 namenila sredstva za investicijsko vzdrževanje opreme in objektov na področju športa, ki so v upravljanju KŠTM Sevnica.

Sredstva se namenjajo za:

* plače zaposlenih na področju športa 91.000,00 EUR
* izvajanje dejavnosti, ki jih bo v skladu s finančnim 134.513,00 EUR

planom za leto 2022 KŠTM Sevnica izvajal na področju športa

* investicijski transfer KŠTM za področje športa 9.000,00 EUR

**4. TEKOČE VZDRŽEVANJE ŠPORTNE OPREME**

**Skupni obseg sredstev: 2.500,00 EUR**

Občina Sevnica je v preteklih letih uredila fitnes naprave na prostem na različnih lokacijah občine, za izvajanje tako rekreativne dejavnosti kot tudi vadbo športnih klubov. Prav tako je bilo postavljenih kar nekaj otroških igrišč. Vso opremo, druge športne površine in igrišča je občina kot lastnica dolžna redno vzdrževati.

**5. IZGRADNJA ATLETSKEGA STADIONA**

**Skupni obseg sredstev: 100.000,00 EUR**

Sredstva se ohranjajo za nujno varnost oziroma za minimalno izvedbo stabilizacije in ureditev površine.

**6. NAKUP DRUGE OPREME IN NAPELJAVE**

**Skupni obseg sredstev: 10.000,00 EUR**

Občina bo nadaljevala z nadgradnjo opremljanja igrišč s športno-rekreativno opremo.

**7. INVESTICIJSKO VZDRŽEVANJE ŠPORTNE OPREME**

**Skupni obseg sredstev: 122.360,00 EUR**

Občina Sevnica bo v sklopu investicijskega vzdrževanja športne opreme sledila potrebam, ki nastajajo pri izvajanju športnih dejavnostih na igriščih in ostalih športnih površinah v Občini Sevnica. Pri tem se bodo upoštevali cilji in izvedbeni načrt iz Strategije športa 2020-2029 (manjše ureditve investicijskega značaja v notranjih športnih objektih, ureditve športnih igrišč, športnih parkov).

V sklopu participativnega proračuna bo v letu 2022 postavljena ograja za lovljenje žog v Rovišču pri Studencu ter košarkarski koši na športnem igrišču na Češnjicah. Postavljene bodo tudi zunanje fitnes naprave ob igrišču v Tržišču ter otroška igrala na Telčah.

**8. UREDITEV REKREATIVNIH POVRŠIN NA OREHOVEM**

**Skupni obseg sredstev: 5.000,00 EUR**

Občina bo nadaljevala z urejanjem rekreativnih površin ob Savi, skladno s prostorskimi akti, potrebami uporabnikov in šol ter morebitnimi možnostmi pridobitve dodatnih finančnih sredstev s strani države in EU.

Sredstva so namenjena za pripravo projektne dokumentacije, z vsemi popisi del in oceno vrednosti.

**9. ŠPORTNI PARK KRMELJ**

**Skupni obseg sredstev:**   **10.000,00 EUR**

Občina bo nadaljevala z umeščanjem športnih objektov na področju Športnega parka v Krmelju, v sodelovanju s šolo, krajevno skupnostjo ter uporabniki površin.

Sredstva so namenjena za pripravo projektne dokumentacije, z vsemi popisi del in oceno vrednosti za vsako fazo posebej.

**10. UPRAVALJANJE BAZENA V SEVNICI**

**Skupni obseg sredstev: 85.400,00 EUR**

Skladno z novo pogodbo, ki bo začela veljati s 1.1.2022, bo KŠTM Sevnica izvajal upravljanje bazena v imenu in za račun Občine Sevnica, zato so ta sredstva planirana v proračunu občine.

**11. POKRIVANJE MATERIALNIH STROŠKOV OBRATOVANJA ŠPORTNE DVORANE SEVNICA**

**Skupen obseg sredstev: 7.587,00 EUR**

Sredstva so namenjena za pokrivanje materialnih stroškov obratovanja Športne dvorane Sevnica v dopoldanskem času, za potrebe izvajanja vzgojno-izobraževalnega programa.

**12. VZPODBUJANJE ŠPORTA NA RAVNI KRAJEVNIH SKUPNOSTI**

**Skupen obseg sredstev: 9.650,00 EUR**

Krajevne skupnosti in Občina v večini krajevnih skupnosti zagotavljata prostore, ki so na razpolago tudi športnim društvom, predvsem rekreativnega značaja. S temi aktivnostmi se omogoča razvoj športa v manjših krajih. Krajevne skupnosti se financirajo iz občinskega proračuna, saj se sredstva iz občinskega proračuna dodelijo krajevnim skupnostim, s katerim razpolagajo. Iz teh sredstev krajevne skupnosti sofinancirajo delovanje raznih društev.

**13. SREDSTVA ZA IZVAJANJE ŠPORTNE DEJAVNOSTI V ŠOLAH**

**Skupen obseg sredstev: 18.000,00 EUR**

Občina Sevnica je ustanoviteljica sedmih osnovnih šol, od katerih se športna dejavnost odvija v šestih šolah. Vse šole poleg redne športne vzgoje otrok nudijo tudi prostor za izvajanje športne vadbe klubom, društvom, organizacijam in drugim fizičnim osebam. Sveti šol so do leta 2019 sprejemali cenike za posamezno šolsko leto, in sicer na osnovi kalkulativnih cen. Po spremembi zakonodaje in uveljavitvi Zakona o stvarnem premoženju države in samoupravnih lokalnih skupnosti, župan potrjuje cenike za objekte, ki so v lasti Občine Sevnica. JZ KŠTM Sevnica je za šolsko leto 2021/2022 izvedel Javni poziv za uporabo športnih objektov v občini Sevnica, ki velja za vse pokrite športne objekte, ki so v lasti Občine Sevnica ter v upravljanju JZ KŠTM Sevnica. Urnike so izdelali predstavniki vseh upravljavcev, spremembe in odpovedi v času izvedbe vadb pa uporabniki urejajo s posameznimi upravljavci.

Po zaključku poziva je bil izdelan končni urnik koriščenja športnih objektov.

Društva imajo subvencionirano uporabo objektov (cene najema za 1 uro uporabe znašajo od 1-3 EUR v športnem domu in športni dvorani ter 1-2 EUR v šolskih telovadnicah), in sicer:

* če gre za športna društva, ki so izvajalci Letnega programa športa v Občini Sevnica za tekoče leto,
* če so izvajalci programov redne vadbe, ki so sofinancirani iz sredstev Občine na področju socialnega in zdravstvenega varstva, kulturnih dejavnosti ter javni zavodi, ki v svojih objektih nimajo možnosti izvajanja predšolskih in šolskih dejavnosti.

Skupni obseg sredstev je določen na podlagi izračuna kalkulacij cen.

**14. SKUPNI OBSEG VSEH SREDSTEV ZA LETNI PROGRAM ŠPORTA ZA LETO 2022**

**768.010,00 EUR**

Glede na Resolucijo Nacionalnega programa športa v Republiki Sloveniji za obdobje 2014-2023 (Uradni list RS, št. 26/14) in Izvedbeni načrt Nacionalnega programa športa v Republiki Sloveniji za obdobje 2014-2023, Občina Sevnica sledi vsem kriterijem in usmeritvam države.

**15. VELJAVNOST PROGRAMA**

Letni program športa začne veljati z dnem uveljavitve Odloka o proračunu Občine Sevnica za leto 2022.

Številka: 671-0011/2021

Sevnica, 2.12.2021

**Srečko OCVIRK,**

župan

Občine Sevnica